Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2398/97 για την επιβολή οριστικού δασμού αντιντάμπινγκ στις εισαγωγές βαμβακερών πανικών κρεβατιού, καταγωγής Αιγύπτου, Ινδίας και Πακιστάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με τον κανονισμό (EΚ) αριθ. 2398/97, το Συμβούλιο επέβαλε οριστικό δασμό αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν. Κατά την έρευνα, η οποία κατέληξε στην επιβολή του προαναφερόμενου δασμού, χρησιμοποιήθηκαν τεχνικές δειγματοληψίας σύμφωνα με το άρθρο 17 του κανονισμού (ΕΚ) αριθ. 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, εφεξής "ο βασικός κανονισμός".

2. Το άρθρο 11 παράγραφος 4 του βασικού κανονισμού προβλέπει ότι δεν μπορεί να κινηθεί διαδικασία ως προς νέο εξαγωγέα, όταν χρησιμοποιούνται τεχνικές δειγματοληψίας κατά την έρευνα. Ωστόσο, για να εξασφαλιστεί η ίση μεταχείριση μεταξύ όλων των πραγματικών νέων παραγωγών-εξαγωγέων και των συνεργασθεισών εταιρειών που δεν συμπεριελήφθησαν στο δείγμα που χρησιμοποιήθηκε κατά την προαναφερόμενη έρευνα, το άρθρο 3 του κανονισμού (ΕΚ) αριθ. 2398/97 ορίζει ότι, όταν ένας νέος παραγωγός-εξαγωγέας παρέχει στην Επιτροπή επαρκή αποδεικτικά στοιχεία, σύμφωνα με τα οποία pληροί τις τρεις βασικές προϋποθέσεις (δηλ. ότι δεν προέβη σε εξαγωγές κατά την περίοδο της έρευνας, ότι δεν συνδέεται με τους παραγωγούς-εξαγωγείς που υπόκεινται στα μέτρα και ότι εξήγαγε τα σχετικά προϊόντα ή δεσμεύθηκε με συμβατική υποχρέωση να εξάγει μετά την περίοδο της έρευνας), το Συμβούλιο μπορεί να χορηγήσει στο νέο αυτό παραγωγό-εξαγωγέα το μέσο σταθμισμένο δασμό που εφαρμόζεται στις συνεργασθείσες εταιρείες οι οποίες δεν συμπεριελήφθησαν στο δείγμα. Προς το σκοπό αυτό, πρέπει να τροποποιηθεί το άρθρο 1 παράγραφος 3 του κανονισμού (ΕΚ) αριθ. 2398/97 με την προσθήκη των νέων παραγωγών-εξαγωγέων στον κατάλογο του παραρτήματος Ι του εν λόγω κανονισμού.

3. Η Επιτροπή έλαβε πολλές αιτήσεις από την Ινδία για την αναγνώριση της ιδιότητας του νέου εξαγωγέα. Η εξέταση αυτών των αιτήσεων μαζί με τα συμπληρωματικά αποδεικτικά στοιχεία που υπέβαλαν οι αιτούσες εταιρείες, όταν αυτό ήταν αναγκαίο, φανερώνουν ότι τρεις από τις εταιρείες αυτές πληρούν όλες τις απαιτούμενες προϋποθέσεις.

4. Κατά συνέπεια η Επιτροπή προτείνει στο Συμβούλιο να εγκρίνει τη συνημμένη πρόταση κανονισμού για την τροποποίηση του άρθρου 1 παράγραφος 3 του κανονισμού (ΕΚ) αριθ. 2398/97 με την προσθήκη αυτών των τριών νέων παραγωγών-εξαγωγέων στον κατάλογο του παραρτήματος Ι του εν λόγω κανονισμού.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2398/97 για την επιβολή οριστικού δασμού αντιντάμπινγκ στις εισαγωγές βαμβακερών πανικών κρεβατιού, καταγωγής Αιγύπτου, Ινδίας και Πακιστάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1],

[1] ΕΕ αριθ. L 56, της 6.3.1996, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 905/98 (ΕΕ αριθ. L 128, της 30.4.1998, σ. 18).

το άρθρο 3 του κανονισμού (ΕΚ) αριθ. 2398/97 του Συμβουλίου, της 28ης Νοεμβρίου, 1997 για την επιβολή οριστικού δασμού αντιντάμπινγκ στις εισαγωγές βαμβακερών πανικών κρεβατιού, καταγωγής Αιγύπτου, Ινδίας και Πακιστάν [2],

[2] ΕΕ αριθ. L 332, της 4.12.1997, σ. 1.

την πρόταση που υπέβαλε η Επιτροπή, κατόπιν διαβουλεύσεων στο πλαίσιο της συμβουλευτικής επιτροπής,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 2398/97, το Συμβούλιο επέβαλε οριστικό δασμό αντιντάμπινγκ στις εισαγωγές στην Κοινότητα βαμβακερών πανικών κρεβατιού που υπάγονται στους κωδικούς ΣΟ ex 6302 21 00, ex 6302 22 90, ex 6302 31 10, ex 6302 31 90 και ex 6302 32 90 καταγωγής, μεταξύ άλλων, Ινδίας. Για τους ινδούς παραγωγούς-εξαγωγείς, εφαρμόστηκάν τεχνικές δειγματοληψίας και επιβλήθηκαν ατομικοί δασμολογικοί συντελεστές που κυμαίνονταν από 2,6% σε 24,7% στις εταιρείες του δείγματος, ενώ για τις λοιπές συνεργασθείσες εταιρείες που δεν συμπεριελήφθησαν στο δείγμα, εφαρμόστηκε μέσος σταθμισμένος δασμολογικός συντελεστής 11,6%. Στις εταιρείες που δεν αναγγέλθηκαν ή δεν συνεργάστηκαν κατά την έρευνα, επιβλήθηκε δασμολογικός συντελεστής 24,7%.

(2) Το άρθρο 3 του κανονισμού (ΕΚ) αριθ. 2398/97 ορίζει ότι, όταν ένας νέος παραγωγός-εξαγωγέας παρέχει επαρκή αποδεικτικά στοιχεία ότι:

? δεν προέβη σε εξαγωγή στην Κοινότητα των προϊόντων που περιγράφονται στο άρθρο 1 παράγραφος 1 του εν λόγω κανονισμού κατά την περίοδο έρευνας (από 1ης Ιουλίου 1995 έως 30 Ιουνίου 1996),

? δεν συνδέεται με οποιονδήποτε εξαγωγέα ή παραγωγό της χώρας εξαγωγής που υπόκειται στα μέτρα αντιντάμπινγκ που επιβάλλει ο εν λόγω κανονισμός,

? εξήγαγε τα σχετικά προϊόντα στην Κοινότητα μετά την περίοδο έρευνας στην οποία βασίζονται τα μέτρα ή ότι δεσμεύθηκε με ανέκκλητη συμβατική υποχρέωση να εξάγει σημαντική ποσότητα του προϊόντος στην Κοινότητα,

το άρθρο 1 παράγραφος 3 αυτού του εν λόγω κανονισμού μπορεί να τροποποιηθεί με την χορήγηση σ'αυτόν τον παραγωγό-εξαγωγέα του δασμολογικού συντελεστή που εφαρμόζεται στους συνεργασθέντες παραγωγούς που δεν συμπεριελήφθησαν στο δείγμα, δηλ. 11,6%.

B. ΑΙΤΗΣΕΙΣ ΩΣ ΠΡΟΣ ΝΕΟΥΣ ΠΑΡΑΓΩΓΟΥΣ-ΕΞΑΓΩΓΕΙΣ

(3) Τρεις νέοι ινδοί παραγωγοί-εξαγωγείς, αφού ζήτησαν να τύχουν της ίδιας μεταχείρισης με τις εταιρείες που συνεργάστηκαν κατά την αρχική έρευνα αλλά δεν συμπεριελήφθησαν στο δείγμα, υπέβαλαν, κατόπιν αιτήσεως, αποδεικτικά στοιχεία που φανερώνουν ότι πληρούν τις προϋποθέσεις του άρθρου 3 του κανονισμού (ΕΚ) αριθ. 2398/97. Τα εν λόγω αποδεικτικά στοιχεία θεωρήθηκαν επαρκή για την τροποποίηση του εν λόγω κανονισμού με την προσθήκη των τριών αυτών νέων παραγωγών-εξαγωγέων στο παράρτημα Ι του κανονισμού. Στο παράρτημα αυτό απαριθμούνται οι ινδοί παραγωγοί-εξαγωγείς που υπόκεινται σε μέσο σταθμισμένο δασμολογικό συντελεστή 11,6%.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

’ρθρο 1

Προστίθενται οι ακόλουθες εταιρείες στον κατάλογο των ινδών παραγωγών-εξαγωγέων που απαριθμούνται στο παράρτημα Ι του κανονισμού (ΕΚ) αριθ. 2398/97:

- Creative Mobus Fabrics Limited, Mumbai (Bομβάη),

- Falcon Finstock Pvt. Ltd, Surat,

- Pacific Exports, Mumbai (Bομβάη).

’ρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος